Epimenides fra Kreta
Epimenides fra Kreta er en græsk digter og sandsiger fra Kreta, omkring 500-tallet f.v.t. Af hans digte er kun nogle få vers bevaret, heriblandt det ofte citerede "Kretensere lyver konstant, de er dyriske, griske og dovne" (jf. Det Nye Testamente, Paulus' Brev til Titus 1,12). Verset var oprindelig en kritik af kretensernes manglende gudsfrygt, men i hellenistisk tid blev det omformet til det berømte paradoks: "Kretenseren Epimenides siger, at alle kretensere lyver. Taler Epimenides sandt?". 
Epimenides' liv er spundet ind i legender. Hans far skal have sendt ham ud for at lede efter et får, og under sin søgen kom han til en hule, hvor han faldt i søvn. Da han vågnede, kunne hans yngre bror, der nu var en olding, fortælle, at han havde sovet i 57 år. Motivet i lignende historier, fortalt om orfiske og pythagoræiske filosoffer, er blevet tolket som en eremittilværelse i askese. Epimenides blev umådelig gammel og skal ca. 500 f.v.t. have renset Athen ved et sonoffer. Legenden om hans mirakuløse opvågnen i en ny verden inspirerede Goethe til festspillet Des Epimenides Erwachen (1815, Epimenides' opvågnen) i anledning af Napoleons nederlag.